*Tämä artikkeli käsittelee Englannin kaupunkia. Nimen muita merkityksiä on lueteltu täsmennyssivulla.*

**Exeter** on noin 130 000 asukkaan katedraalikaupunki *(city)* ja hallintopiiri Lounais-Englannissa. Se sijaitsee Exejoen estuaarin alkupäässä, noin 16 kilometrin päässä Englannin kanaalista. Exeter on Devonin kreivikunnan pääkaupunki ja Plymouthin ohella toinen Devonin kahdesta suuresta kaupungista.

Maantiede
---------

Exeter sijaitsee Exejoen varrella. Exeterin kanava ohittaa jokeen rakennetut padot. Kanava rakennettiin 1566 ja sen ansiosta Exeterin satamaan pääsi aluksi proomuilla, myöhemmin jopa valtamerikelpoisilla aluksilla. Puutavaran ja polttoaineen kuljetus kanavalla loppui 1960-luvulla, ja vuonna 1975 rakennettu moottoritien silta rajoittaa alusten korkeuden kymmeneen metriin.

Satama-alueesta on kehittynyt virkistysalue, kun vanhoja makasiinejä on muutettu ravintoloiksi ja pikkukaupoiksi. Siellä järjestetään myös musiikkiesityksiä ja muita tapahtumia.

Exeter on kehittynyt itä-länsisuuntaiselle harjanteelle, joka johtaa Exejoelle. Harjanteen suuntaiset Sidwell Street, High Street ja Fore Street muodostavat kaupungin noin 1,5 kilometriä pitkän pääkadun.

Exeterissä on kaksitoista varsinaista puistoa. Niiden lisäksi Exeterin rajojen sisällä on satoja hehtaareita maaseutua. Siitä on rajattu laaksopuistoiksi (*valley parks*) kutsuttuja alueita, joiden poikki kulkee kävelyreittejä, ja joissa kaupunkilaiset voivat tutustua luontoon.

### Ilmasto

Lämpimimpiä kuukausia ovat heinäkuu ja elokuu, jolloin keskimääräinen ylin lämpötila on noin 21,5 astetta. Viileintä on joulukuusta helmikuuhun, keskimääräinen alin noin +2,5 astetta.

Koska Exeter ei ole meren rannalla, siellä voi olla tyynellä säällä varsin kylmää. Tammikuussa 1958 mitattiin ennätykselliset -15 astetta. Sijainti korkeampien maastonkohtien suojanpuolella tekee vuosittaisesta sademäärästä varsin kohtuullisen, noin 800 mm.

Historia
--------

Exejoen rannoilla on ollut asutusta jo ennen kuin roomalaiset 50 jaa. perustivat *Isca Dumnoniorumin* ja rakensivat muurin suojaamaan asutusta. Merkittäviä osia roomalaisten rakentamasta muurista on säilynyt tähän päivään, vaikka Alfred Suuri uudistikin muuria puolustaakseen kaupunkia viikinkien hyökkäyksiltä 876. Muuri ei auttanut vaan tanskalaiset valtasivat kaupungin 876, mutta Alfred valtasi kaupungin takaisin seuraavana vuonna. Tanskalaiset piirittivät kaupunkia myös 894.

Exeterin katedraali
Exeterissä oli luostari jo 670-luvulla. Piispanistuin siirrettiin sinne vuonna 1050.

Vuonna 1067 kaupunki nousi kapinaan Vilhelm Valloittajaa vastaan.

Nykyinen katedraalirakennus valmistui vuoden 1342 vaiheilla.

Teollinen vallankumous Exeterissä merkitsi maataloustuotteiden jalostamista vesivoiman avulla. Kun höyrykone syrjäytti vesivoiman voimanlähteenä, Exeter oli liian kaukana hiilikentiltä ja sen merkitys alkoi hiipua. Niinpä se säilyi 1800-luvun uudistuksilta, jotka muokkasivat monien eurooppalaisten kaupunkien kaupunkikuvaa. Toiselta maailmansodalta Exeter ei kuitenkaan säästynyt, vaan saksalaisten ilmapommitukset tuhosivat monia historiallisia rakennuksia kaupungin keskustasta.

Talous
------

Exeterin työssäkäyntialueella asuu yli 470 000 henkeä. Noin 35 000 henkeä kulkee päivittäin kaupungissa töissä sen ulkopuolelta.

Suurimpia työllistäjiä ovat Devonin ja Cornwallin poliisi, Devonin kreivikuntahallinto, EDF Energy, Flybe, Britannian ilmatieteenlaitos, Terveysvirasto ja Exeterin yliopisto.

Liikenne
--------

Exeterin kansainvälinen lentoasema.
Exeterin St. Davidsin rautatieasema.
Exeterin lentoasemaa käyttää vuosittain lähes miljoona matkustajaa. Se on perustettu jo vuonna 1937. Sieltä on sekä kotimaan- että ulkomaanlentoja.

Exeteristä Lontooseen pääsee kahta eri rautatietä pitkin, joista toinen menee Paddingtoniin, toinen Waterloon asemalle. Lontooseen pääsee myös moottoriteitä M4 ja M5. Matka Lontooseen kestää linja-autolla 4–5 tuntia, junalla 3–4 tuntia.

Koulutus, kulttuuri, urheilu
----------------------------

Exeterin yliopisto on perustettu vuonna 1955.
Exeterin rugbyjoukkue Exeter Chiefs on pelannut ensimmäisen ottelunsa vuonna 1873. Rugby World Cup 2015 pelattiin Exeterissä.

Lähteet
-------

1. 1 2  Exeter *Encyclopaedia Britannica*. Viitattu 4.4.2019. (englanniksi)
2. ↑  Brinkhoff, Thomas: Exeter (District, Devon, United Kingdom) – Population Statistics, Charts, Map and Location *City Population*. Viitattu 3.12.2019. (englanniksi)
3. 1 2 3  Exeter economy in numbers *Exeter City Council*.  3.1.2017. Viitattu 8.4.2017.
4. ↑  Exeter Ship Canal *Friends of Exeter Ship Canal*. Viitattu 8.4.2017.
5. ↑  Quayside Area *Visit Exeter*. Viitattu 8.4.2017.
6. ↑  Exeter Quayside *Visit South Devon*. Viitattu 8.4.2017.
7. ↑  A city centre vision for a green capital *exeter.gov.uk*.  2011.  Arkistoitu 2.6.2013. Viitattu 28.4.2013.
8. ↑  Parks and open spaces - parks and gardens Exeter City Council.  Arkistoitu 17.1.2013. Viitattu 28.4.2013.
9. ↑  Valley parks  2016. Exeter City Council. Viitattu 8.4.2017.
10. ↑  Exeter *World Weather*. WMO. Viitattu 9.4.2017.
11. ↑  South West England: climate Met Office. Viitattu 8.4.2017.
12. ↑  Exeter Cathedral - From Minster to Cathedral *Britannia*. Viitattu 28.4.2013. (englanniksi)
13. ↑  Medieval Resources - Rebellion In Exeter 1067 Harlech Medieval Society.  Arkistoitu 4.3.2016. Viitattu 28.4.2013.
14. ↑  Exeter Cathedral 2 - Medieval Construction Site *Britannia*. Viitattu 28.4.2013.
15. ↑  Exeter Cathedral 3 *Britannia*. Viitattu 28.4.2013.
16. ↑  Major employers Exeter City Council. Viitattu 8.4.2017.
17. ↑  Exeter Airport Holiday Extras. Viitattu 30.3.2013.
18. ↑  London to Exeter by Train, Bus and Car about.com.  Arkistoitu 31.3.2013. Viitattu 30.3.2013.
19. ↑  History University of Exeter
20. ↑
21. ↑  RWC 2015 Schedule And Ticket Info *Exeter Chiefs*.  Arkistoitu 9.4.2017. Viitattu 8.4.2017.

Lounais-Englannin hallintopiirit

|  |  |
| --- | --- |
| Bristol | Bristol |
| Cornwall | Cornwall • Isles of Scilly |
| Devon | East Devon • Exeter • Mid Devon • North Devon • Plymouth • South Hams • Teignbridge • Torbay • Torridge • West Devon |
| Dorset | Bournemouth, Christchurch and Poole • Dorset |
| Gloucestershire | Cheltenham • Cotswold • Forest of Dean • Gloucester • South Gloucestershire • Stroud • Tewkesbury |
| Somerset | Bath and North East Somerset • Mendip • North Somerset • Sedgemoor • South Somerset • Taunton Deane • West Somerset |
| Wiltshire | Swindon • Wiltshire |